Pelin

**Pelin** () višegodišnja je ljekovita zeljasta biljka iz porodice glavočika. Druga imena: pelen, pelim, gorčika, absint.

## Karakteristike 
Pelin može da naraste do 2 metra visine. Cijela biljka je pokrivena kratkim dlačicama srebrenasto-sive boje. Donji listovi su trostruko perasti, dok su gornji sve manji i jednostavniji. I donji i gornji su svilasto-dlakavi, sivkaste boje. Krune su oborene, gotovo loptaste, s gustim širokim cvjetovima. Cvjetovi su trubasti, žuti, krajnji tučkasti. Pelin cvjeta od juna do avgusta, a u nižim i toplijim krajevima u maju i junu. Cvjetovi su hemafrodični, to jest sadrže i tučak i prašnike (muške i ženske organe potrebne za razmnožavanje).Pelin nije osjetljiv na mraz i uspijeva u hladnijim predjelima.

## Hemijski sastojci 
Iz pelina je izdvojeno 13 osnovnih kristalnih supstanci: flavonoid artemetin, seskviterpenski laktoni: absintin i anabsintin, iz kojih nastaje hamazulen. Pelin sadrži i oko 2% eteričnog ulja (Aetheroleum Absinthii) u čiji sastav ulazi 11 komponenti (alkoholi, ketoni, pinen, kadinen, eteri tujola, artemazulen). U listovima i cvjetovima pronađena su i dva jedinjenja slična proartemazulenu.

## Upotreba 
Pored upotrebe u medicinske svrhe, pelin se koristi kao dodatak alkoholnim likerima. Ekstrakt i eterično ulje pelina se koriste kao insekticid u preparatima protiv buba i insekata. Ekstrakt se koristi protiv puževa u organičkom vrtlarstvu.

## Upotreba u medicini 
Farmakološka aktivnost pelina može se objasniti sposobnošću abintina da reflektorno stimuliše funkcije žlijezda za varenje hrane u želucu, izdvajanje žuči i soka pankreasa. Također, djeluje kod oboljenja jetre i žučne kesice. Hamazulen djeluje protiv upalnih procesa. Pelin djeluje kao holagog i holeretik primjenjuje se kod svih problema sa jetrom i žučnom kesicom. Digestivna atonija, gastritis, anemije, zadržavanje menstruacije ili insuficijencija menstruacije. Pelin može biti toksičan ako se koristi u večim količinama. Kod nekih osoba i manje količine mogu izazvati nervozu i nesanicu. Tujol iz pelina djeluje kao stimulator mozga, ali u prekomjernim količinama je toksičan i ne treba se koristiti bez nadzora stručne osobe. Pelin trebaju izbjegavati trudnice, dojilje, i pacijenti sa epilepsijom. Absintin iz pelina može izazivati haulcinacije, nesanicu, drhtavicu, nervne i epileptičke napade. Samo pravilna upotreba pelina u medicinske svrhe može dovesti do željenih rezultata.

## Primjena u narodnoj medicini 
Korištenje pelina u narodnoj medicini gotovo da je isto primjeni u savremenoj medicini. Narodni ljekari koriste čaj od pelina za jačanje srca i želuca. Preporučuje se i za poboljšanje vida, kod trovanja gljivama ili mesom.
Pelin ne bi trebale koristiti dojilje pošto daje gorak ukus majčinom mlijeku. 

Wormwood_bush.jpg|Pelin ili Pelim
Wormwood_shoots.jpg|Pelin prije cvjetanja
Artemisia_absinthium_0002.JPG|Cvijet Pelina

## Dodatna literatura
* Dr. Jovan Tucakov, *Lečenje biljem*, Vulkan izdavaštvo, 2014.
* Dr. Enes Hasanagić, *Ljekovito bilje i jetra*, Svjetlost, Sarajevo, 1984. str.210,211
* Sadik Sadiković, *Narodno zdravlje*, Svjetlost, Sarajevo, 1980.

## Vanjski linkovi 
*Upotreba Pelina /Artemisia absinthium/
*PFAF database Artemisia absinthium
*Pelin – Artemisia absinthium 
## Reference
Kategorija:Ljekovito bilje
Kategorija:Glavočike
Kategorija:Jestive biljke